Beviset «Gull-Alex» elsker og «Nedrykks-Kenny» hater
12 Liverpool-kamper i Premier League har gitt kun åtte poeng og nedrykksform i 2012. Kun hjelpeløse Wolverhampton har levert svakere resultater. Manchester United, som slo Blackburn 2-0 i går kveld, har til sammenlikning sanket 23 poeng mer enn Anfield-gjengen. Sir Alex Fergusons menn har vunnet hele ni av 12 kamper siden 3-2-tapet mot Blackburn nyttårsaften. 2012-tabellen viser også at serielederen har sanket inn fem poeng mer enn erkerival City, selv om de lyseblå står med én kamp mer dette kalenderåret.0-2-tapet mot Newcastle søndag var Liverpools åttende Premier League-nederlag i 2012. Som om ikke det var nok ble målvakt Pepe Reina utvist for å ha satt skallen mot hodet til James Perch og Andy Carroll ble fullstendig latterliggjort etter en pinlig filming på sin gamle hjemmebane. Daily Mail skriver mandag at man må 59 år tilbake i tid for å finne en Liverpool-utgave som plukker færre poeng på øverste nivå. - Vi må forsøke å beholde roen og løse de problemene vi har. Vi må tro på oss selv. Den beste måten å komme ut av dette på er å stå sammen. Spillerne mine tror på det de gjør, sa Dalglish etter kampen ifølge The Guardian. Ligacupseieren og den kommende FA-cupsemifinalen til tross - det har vært en tung sesong på Anfield der Liverpool nå ligger i ingenmannsland. Og for Dalglish står tallene i sterk kontrast til forrige sesong der «King Kenny» ble hyllet som en frelser da han kom inn og løftet rødtrøyene opp på en sjetteplass etter den svake innledningen under Roy Hodgson. VG Netts oversikt publisert i mai i fjor viste at kun Chelsea da hadde plukket flere poeng i Premier League etter at Dalglish returnerte til Anfield. - Det er klart sesongen har vært en veldig stor skuffelse. Det hadde vært veldig morsomt å avslutte sesongen med en ny cupfinale, men samtidig lyver aldri tabellen, sier formann i Liverpools skandinaviske supporterklubb, Pål Christian Møller, til VG Nett.Han mener legenden «King Kenny» fortsatt har en solid posisjon blant Liverpool-fansen og tror manageren har jobb på Anfield også neste sesong. - Men det er klart resultatene ikke matcher forventningene. Jeg føler ikke supporterne mener Dalglish er noen syndebukk, men det er klart det må være lov å stille spørsmålstegn ved disposisjoner og slikt. Det er en del av dem som er hentet inn som ikke akkurat har lykkes, sier Møller. APP:Test VGs nye sportsapp her Han nevner Jordan Henderson, Andy Carroll, Charlie Adam og Stewart Downing som Dalglish-nykommere som fortsatt ikke har slått til i den røde drakta. - Liverpool er sårbare. Gerrard har vært ute lenge, og det samme har Leiva. Og med Agger skadet har vi sett at Carragher ikke er like god som han var. I denne dårlige perioden virker det som spillerne har liten tro på seg selv. Nå virker de nesten litt resignerte, sier supporterlederen.
Her er det endelige beviset på at 2012 har vært grusomt for Liverpool og Kenny Dalglish (61) - og at Sir Alex Ferguson (70) danser mot ny ligaseier med sitt Manchester United.